b'\n_START_ARTICLE_\nMur\xc5\xa1ili III.\n_START_SECTION_\nVladanje\n_START_PARAGRAPH_\nBil je najstarej\xc5\xa1i pre\xc5\xbeiveli sin Muvatalija II. in vnuk Mur\xc5\xa1ilija II.. Hetitolog Trevor Bryce mu pripisuje pet let vladanja od leta 1272 do 1267 pr. n. \xc5\xa1t.,  \xc4\x8deprav je skoraj zagotovo vladal sedem let, kar dokazuje napis njegovega naslednika Hatu\xc5\xa1ilija III. _NEWLINE_Med svojim vladanjem je hetitsko prestolnico preselil iz Tarhunta\xc5\xa1e nazaj v Hatu\xc5\xa1o in v vojni z Asirijo izgubil kraljestvo Mitani. Izguba je zelo oslabila njegov vladarski polo\xc5\xbeaj. V sedmem letu vladanja je osvojil regionalni utrdbi Hapku\xc5\xa1a in Nerik, kjer je bil guverner njegov stric Hatu\xc5\xa1ili. Cilj napada je bil odstranitev strica, ki je ogro\xc5\xbeal njegov vladarski polo\xc5\xbeaj. _NEWLINE_Sledil je upor, v katerem je Hatu\xc5\xa1ili zbral znatno vojsko, kateri so se pridru\xc5\xbeili njegovi naravni zavezniki iz ogro\xc5\xbeenih trdnjav v Neriku in Hapki\xc5\xa1i in drugi, navdu\xc5\xa1eni nad njegovimi voja\xc5\xa1kimi sposobnostmi. Med slednjimi so bili tudi Kaski, sicer tradicionalni hetitski sovra\xc5\xbeniki. Hatu\xc5\xa1ilijeva strate\xc5\xa1ka voja\xc5\xa1ka zmaga nad Ramzesom II. v bitki pri Kade\xc5\xa1u  ni bila primerljiva z  "neprepoznavnim in nedokazanim okupatorjem hetitskega prestola"  Mur\xc5\xa1ilijem III., ki je izgubil Mitani. Hatu\xc5\xa1ili je hitro porazil Mur\xc5\xa1ilija III., ga odstavil in sam zavladal kot Hatu\xc5\xa1ili III. Za vazalnega kralja Tarhunta\xc5\xa1e je imenoval Mur\xc5\xa1ilijevega brata ali svaka Kurunto. _NEWLINE_Mur\xc5\xa1ili III. je po neuspelih spletkah in poskusih vrnitve na prestol pobegnil v Egipt. Hatu\xc5\xa1ili III. je od faraona Ramzesa II. zahteval njegovo izro\xc4\x8ditev, faraon pa je na njegovo zahtevo odgovoril, da ne ve ni\xc4\x8d o tem, da je Mur\xc5\xa1ili III. v njegovi dr\xc5\xbeavi. Sledila je kriza, ki je bila nevarno blizu vojne. Vladarja sta se v 21. letu Ramzesovega vladanja ne glede na to odlo\xc4\x8dila za sklenitev mirovnega sporazuma, ki je vseboval tudi zahtevo po Mur\xc5\xa1ilijevi ekstradikciji. Mur\xc5\xa1ili III. je po kratkem bivanju v Egiptu izginil iz vseh zgodovinskih zapisov.\n_START_SECTION_\nDru\xc5\xbeina\n_START_PARAGRAPH_\nMur\xc5\xa1ili III. je verjetno imel sina. Za sina in velikega kralja se je razgla\xc5\xa1al nek Hartapu, ki je zelo verjetno vladal v Tarhunta\xc5\xa1i v drugi polovici 13. stoletja pr. n. \xc5\xa1t.'